ตลาดวิตกหุ้นทั่วโลกดิ่งหนัก น้ำมันดิบปิดวานนี้ร่วงเกือบ 4 ดอลล์
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (1 ก.ย.) เนื่องจากการดิ่งลงของตลาดหุ้นทั่วโลกส่งผลให้นักลงทุนขาดความเชื่อมั่นและตัดสินใจเทขายสัญญาน้ำมันดิบเช่นกัน 
2 ก.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนต.ค.ร่วงลง 3.79 ดอลลาร์ ปิด (1 ก.ย.) ที่ 45.41 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนต.ค.ดิ่งลง 4.59 ดอลลาร์ ปิดที่ 49.56 ดอลลาร์/บาร์เรล
นักลงทุนเทขายสัญญาน้ำมันดิบอย่างหนัก หลังจากตลาดหุ้นทั่วโลกพากันร่วงลง ภายหลังจากมีรายงานว่าภาคการผลิตของจีนและสหรัฐชะลอตัวลง โดยดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไคซิน ลดลงแตะ 47.3 ในเดือนส.ค. จาก 47.8 ในเดือนก.ค. นับเป็นเดือนที่ 6 ติดต่อกันที่ดัชนีปรับตัวต่ำกว่าระดับ 50 แต่ขยับขึ้นเล็กน้อยจากข้อมูลเบื้องต้นที่ 47.1
นอกจากนี้ ตลาดยังได้รับแรงกดดันจากข้อมูลภาคการผลิตที่อ่อนแอของสหรัฐ โดยสถาบันจัดการด้านอุปทานของสหรัฐ (ISM) เปิดเผยว่า ดัชนี PMI ภาคการผลิต อยู่ที่ระดับ 51.1 ในเดือนส.ค. ลดลงจากระดับ 52.7 ในเดือนก.ค. โดยได้รับผลกระทบจากดอลลาร์ที่แข็งค่า และเศรษฐกิจโลกที่ซบเซา ด้านมาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนี PMI ภาคการผลิตของสหรัฐปรับตัวลงสู่ระดับ 53.0 ในเดือนส.ค. ซึ่งเป็นระดับต่ำสุดในรอบ 22 เดือน จากระดับ 53.8 ในเดือนก.ค.